钦定古今图书集成/明伦汇编/官常典/第714卷 > 刘勔
## 钦定古今图书集成/明伦汇编/官常典/第714卷 > 刘勔

按《宋书》本传，“勔字伯猷，彭城人也。祖怀义，始兴太守。
父颖之，汝南、新蔡二郡太守，征林邑，遇疾卒。勔少有
志节，兼好文义。家贫，为广州增城令，广州刺史刘道
锡引为扬烈府主簿。元嘉二十七年，拓跋南侵，道锡
遣勔奉使诣京都。太祖引见之，酬对称旨，除宁远将
军、绥远太守。元嘉末，萧简据广州为乱，勔起义讨之”，
烧其南门。广州刺史宗悫又命为府军主簿，以功封
大亭侯，除员外散骑侍郎。孝建初，荆江反叛，宗悫以
勔行宁朔将军、湘东内史，领军出安陆。会事平，以本
号为晋康太守，又徙郁林太守。大明初还都，徐州刺
史刘道隆请为宁朔司马。竟陵王诞据广陵为逆，勔
随道隆受沈庆之节度。事平，封金城县五等侯，除西
阳王子尚抚军，入直阁。先是，遣费沈伐陈檀不克，乃
除勔龙骧将军、西江督护、郁林太守。勔既至，率军进
讨，随宜翦定，大致名马，并献珊瑚连理树。上甚悦。还
除新安王子鸾抚军中兵参军，遭母忧，不拜。前废帝
即位，起为振威将军、屯骑校尉，入直阁。太宗即位，加
宁朔将军，校尉如故。江州刺史晋安王子勋为逆，四
方响应，勔以本官领建平王景素辅国司马，进据梁
山。会豫州刺史殷琰反叛，征勔还都，假辅国将军，率
众讨琰，甲仗三千人入六门。复兼山阳王休祐骠骑
司马，馀如故。破琰将刘顺于宛唐，杜叔宝于横塘，事
在《琰传》。除辅国将军、山阳王休祐骠骑谘议参军、梁
郡太守、假节，不拜。琰婴城固守，自始春至于末冬，薛
道摽、庞孟蚪并向寿阳，勔内攻外御，战无不捷。善抚
将帅，以宽厚为众所依。将军王广之求勔所自乘马，
诸将帅并忿广之叨冒，劝勔以法裁之。勔欢笑，即时
解马与广之。复除使持节、督广交二州诸军事、平越
中郎、广州刺史，将军如故，不拜。及琰开门请降，勔约
令三军不得妄动，城内士民，秋毫无所失。百姓感悦，
咸曰“来苏百姓生为立碑。”改督益宁二州诸军事、益
州刺史，持节、将军如故，又不拜。还京都，拜太子左卫
率，封鄱阳侯，食邑千户。琰初求救拓跋，拓跋大众屯
据汝南。泰始三年，以勔为征卤将军、督西讨前锋诸
军事、假节、置佐、本官如故。先是，常珍奇据汝南，与琰
为逆，琰降，因据戍降卤，事在《琰传》。至是引卤西河公、
长社公攻围辅国将军、汝阴太守张景远。景远与军
主杨文苌拒击，大破之。景远寻病卒。太宗嘉其功，追
赠冠军将军、豫州刺史，追封含淮县男，食邑三百户，
以文苌代为汝阴太守。除勔右卫将军，仍以为使持
节、都督豫、司二州诸军事、征卤将军、豫州刺史，馀如
故。四年，除侍中，领射声校尉，又不受。进号“右将军。”其
年，卤遣汝阳司马赵怀仁步骑五百寇武津县，勔遣
龙骧将军曲元德轻兵进讨，卤众惊散。卤子都公阏
于拔又率三百人防运车。〈阙〉千两，于汝阳台东水上
结营。元德单骑直入，斩拔首，因进攻汝阳台，即陷外
垒，获车一千三百乘，斩首一百五十级。勔又使司徒
参军孙台瓘督弋阳以西，会卤寇义阳，台、瓘大破之，
卤上其北豫州租，有车二千两。勔招荒人，邀击于许
昌，卤众奔散，焚烧米谷。淮西人贾元友上书太宗，劝
北攻悬瓠，可收陈郡、南顿、汝南、新蔡四郡之地。上以
其所陈示勔，使具条答勔曰：“元友称卤主幼弱，奸伪
竞起，内外规乱，天亡有期。臣以为獯丑侵纵，乘藉王
境，盘据州郡，百姓残亡。去冬众军失耕，今春连城围
逼，国家复境之略，实有不遑，灭卤未及。元友又云有
七千馀家，谷米丰积，可供二万人数年资储。臣又以
为二万人岁”食米四十八万斛，五年合须米二百四
十万斛。既理不容有，恐事难称言。元友又云：“卤于悬
瓠，开驿保卤已先据，若不足恃，此不须。”〈阙〉“俱是攻城，
便应先图悬瓠，何更越先取郾，以受腹背之灾。且七
千馀家丰积而卤，犹当远运为粮，是威不制民，民非
异计。”元友又云：“卤欲水陆运粮，以救军命，可袭之机，
在于今日。”臣又以为开立驿道，据守坚城，观其形候，
不似蹙弱，可乘之机，恐为难验。元友又云：“四郡民人
遭卤二十七年之毒，皆欲雪仇报耻，伏待朝威。”臣又
以为桓式宝等受国重恩，今犹驱略车营，翻还就贼，
盖是恋本之情，深非报怨之宜，何可轻试。元友又云：
“请敕荆、雍两州，遣三千精兵，从义阳依西山北下，直
据郾城。”臣又以为郾城是贼驿路要戍，且经蛮接崄，
数百里中，裹粮潜进，方出平地，攻贼坚城。自古名将
未有能以此济者。假其克“捷不知足南抗悬瓠，北捍
长社与不？且贼拥据数城，水陆通便，而今使官以二
千断其资运，于事为难。”元友又云：“卤围逼汝阴，游魂
二岁，为张景远所挫，不敢渡淮。”臣又以为景远兵力
寡弱，不能自固，远遣救援，方得少克。今定是为贼所畏不？景远前所摧伤，裁至数百，卤步骑四万，犹不敢
前，而今必劝国家以轻兵远讨，指掌可克，言理相背，
莫复过此。元友又云：“龙山雉水，鲁奴、王景直等，并受
朝爵，马步万馀，进讨之宜，唯须敕命。”臣以为鲁奴与
卤交关，弥历年世，去岁送诚朝廷，誓欲立功，自蒙荣
爵，便即逃遁，殊类奸猾，岂易暗期。兼王景直是一亡
命，部曲不过数十人，既不可言，又未足恃。万馀之言，
似不近实。元友又云：“四郡恨忿此非类。”车营连结，废
田二载，生业已尽，贼无所资，粮储已罄，断其运道，最
是要略。臣又以断运须兵，兵应资食，而当此过，悬瓠
二百里中，使兵食兼足，何处求办？臣窃寻元嘉以来，
伧荒远人，多干国议，负儋归阙，皆劝讨卤。鲁爽诞说，
实挫国威，徒失兵力，虚费金宝。“凡此之徒，每规近说，
从来信纳，皆诒后悔。界上之人，唯视彊弱，王师至境，
必壶浆候涂，裁见退军，便抄截蜂起。首领回师，何尝
不为河畔所弊。”太宗纳之，元友议遂寝。勔与常珍奇
书，劝令反卤。珍奇乃与子超越、羽林监式宝于谯，杀
卤子都公费拔等凡三千馀人。勔驰驿以闻，太宗大
喜，以珍奇为使“持节、都督司北豫二州诸军事、平北
将军、司州刺史、汝南新蔡县侯，食邑千户，超越辅国
将军、北豫州刺史、颍川汝阳。”〈阙二字〉“三郡太守、安阳县
男；式宝辅国将军、陈南顿二郡太守、真阳县男，食邑
三百户。”珍奇为卤所攻，引军南出，卤追击，破之。珍奇
走依山，得至寿阳，超越式宝，为人所杀。五年，汝阴太
守杨文苌又频破卤于荆亭及戍西。诏进勔号平西
将军、豫州刺史，馀如故不拜。其年，征拜散骑常侍、中
领军。勔以世路纠纷，有怀止足，求东阳郡。上以勔启
遍示朝臣，自尚书仆射袁粲以下，莫不称赞，咸谓宜
许。上曰：“巴陵、建平二王，并有独往之志，若世道宁晏，
皆当申其所请。”勔经始锺岭之南，以为栖息，聚石蓄
水，仿佛丘中，朝士爱素者，多往游之。六年，改常侍为
侍中。其年，南兖州刺史、齐王出镇淮阴，以勔为使持
节、都督南徐、兖、青、冀。〈阙〉五州诸军事、平北将军，侍中、
中领军如故。出镇广陵，固辞侍中、军号，许之，以为假
平北将军。七年，解都督、假号并节。太宗临崩，顾命以
守尚书右仆射，中领军如故，给鼓吹一部。废帝即位，
加兵五百人。元徽初，月犯右执法，太白犯上将，或劝
勔解职，勔曰：“吾执心行己，无愧幽明，若才轻任重，灾
眚必及。天道密微，避岂得免。”桂阳王休范为乱，奄至
京邑，加勔使持节、领军，置佐史，镇捍石头。既而贼众
屯朱雀斻南，右军王道隆率宿卫向朱雀，闻贼已至，
急信召勔。勔至，命闭斻，道隆不听，催勔渡。斻进战，率
所领于桁南战败，临陈死之，时年五十七。事平，诏曰：
“夫义实天经，忠惟人则，篆素流采，金石宣煇，自非识
洞情灵，理感生极，岂有捐躯卫主，舍命匡朝者哉！故
持节、镇军将军、守尚书右仆射、中领军、鄱阳县开国
侯勔，思怀亮粹，体业淹明，弘勋树绩，誉洽华野。绸缪
顾托，契阔屯夷。方倚谋猷，翼康帝道。逆蕃扇祸，逼扰
京甸。援桴誓旅，奉律行师，身与事灭，名随操远。朕用
伤悼，震恸于厥心。”昔王允秉诚，卞壶峻节，均“风往德，
归茂先轨，泉途就永，冤逝无追，思崇徽策，式光惇史。
可赠散骑常侍、司空，本官侯如故，谥曰忠昭公。”子悛
嗣。顺帝昇明末，为广州刺史。齐受禅，国除。